המסחר בשווקים האסיאתיים התנהל הבוקר (ד') בירידות שערים. את הירידות הוביל מדד הניקיי היפני שנסוג משיא שקבע אתמול לאחר שלא היה ברמה זו מאז אפריל 2010. נציין כי הירידה שנרשמת היום בניקיי היא החדה ביותר מזה 8 חודשים. בשוקי מניות אחרים באסיה הירידות מתונות יותר אך בחלק מהשווקים בהן נרשמו מוקדם יותר עליות - אלו נמחקו. השווקים במזרח מושפעים גם מהסגירה המעורבת שנרשמה אמש בוול סטריט כשעל מדד הנאסד"ק השפיעו הנפילה במניית אפל.
מדד הניקיי ירד 2.5%, הבורסה בשנחאי איבדה 0.7%, ההאנג סנג בהונג קונג נחלש 0.1% והקוספי הדרום קוריאני עבר לירידה של כ-0.3%.
הירידות במזרח מושפעות גם מהורדת תחזית הצמיחה של הבנק העולמי לפיהן ב-2013 תסתכם הצמיחה העולמית ב-2.4%, זאת לעומת תחזית קודמת שפורסמה ביוני ולפיה הצמיחה העולמית תסתכם ב-3%. בבנק העולמי מציינים כי המדינות המפותחות לא מתאוששות בקצב שצפו.
הירידות ביפן מושפעות גם מהדיווח של חברת ניפון אירליינס על כך שמטוס הדרימליינר 787 ביצע נחיתת חירום על רקע בעיות במערכות החשמליות והחברה דיווחה כי היא מקרקעת את כל מטוסי החברה מסוג זה לעת עתה.
בנוסף מושפעות מניות חברות היצוא היפניות מהיחלשותו של הדולר כנגד הין לאחר ראלי משמעותי שנרשם בתקופה האחרונה. הדולר נחלש ב-0.7% ל-88 ין.
"אנו רואים את המניות כעת ברמה של קניית יתר, לאחר התיקון האדיר שנרשם בהן בתקופה האחרונה. השוק רק צריך לעבור קונסולידציהלפני שימשיך לטפס. הנתונים הפונדומנטליים ניראים טוב יותר, כך שזה לא צפוי להיות תיקום עמוק, רק מימושים. השוק לעולם אינו עולה בקו ישר", כך אמר לבלומברג מנהל השקעות ב-AMP קפיטל שמנהל נכסים בכ-126 מיליארד דולר.